Hacı Şahin

Hacı Şahin (tam adı: Şahin Hüseyn oğlu Həsənli; ) — azərbaycanlı ilahiyyatçı, din xadimi, ictimai xadim, xeyriyyəçi; Məşədi Dadaş məscidinin axundu, imam-camaatı, imam-cüməsi; "Mənəvi Dünya" Milli-Mənəvi Dəyərlərimizin Təbliği İctimai Birliyinin təsisçisi və sədri (2007–2023); Qafqaz Müsəlmanları İdarəsinin Nəsimi rayonu üzrə nümayəndəsi (2014–2023); QMİ-nin Qazılar Şurasının üzvü.

 Erkən həyatı 
Şahin Hüseyn oğlu Həsənli 7 iyul 1974-cü ildə Bakı şəhərində dünyaya gəlib.

1981-ci ildə Bakı şəhəri, Səbail rayonu 189 saylı orta məktəbin (indiki 189–190 №-li məktəb) rus bölməsinə daxil olub, 1991-ci ildə həmin məktəbi bitirib.

1991-ci ildə Azərbaycan Texniki Universitetinin Maşınqayırma fakültəsinə daxil olub. 1995–1997-ci illərdə hərbi xidmətdə olub. 1999-cu ildə ADTU-dakı təhsilini bitirib.

2001–2004-cü illərdə Bakı Dövlət Universitetinin Tarix fakültəsində ikinci ali təhsil alıb.

 İctimai fəaliyyəti 
1998–2001-ci illərdə təsisçilərindən olduğu "İkmal" Gənclər Birliyinə sədrlik edib. Rəhbərlik etdiyi qurum ölkənin müxtəlif rayonlarında nümayəndəliklər açıb, ümumrespublika miqyasında müxtəlif tədbirlər keçirib. Fəaliyyətinin əsas istiqaməti milli-mənəvi dəyərlərin, sağlam həyat tərzinin və vətənpərvərlik hissinin gənclər arasında təbliği olub.

2001-ci ildən Bakı şəhəri Nəsimi rayonunda yerləşən "Məşədi Dadaş" məscidində imam-camaat idi.

Bu və öncəki illərdə müstəqil şəkildə dini mütaliə ilə məşğul olub, dini mövzularda dərs tədris edib. Xüsusilə Əqaid, fəlsəfə, əxlaq, təfsir dərslərini tədris edib. 2007-ci ildə "Mənəvi Dünya" Milli-Mənəvi Dəyərlərimizin Təbliği İctimai Birliyini təsis edib, o zamandan quruma rəhbərlik edib.

2013-cü ildə "Məşədi Dadaş" məscidinə axund, 2014-cü ildə Qafqaz Müsəlmanları İdarəsinin (QMİ) Nəsimi rayonu üzrə səlahiyyətli nümayəndəsi, 2021-ci ildə isə QMİ Qazilər Şurasının üzvü təyin olunub.

2016–17-ci illərdə Darul Hikmət Elm və Tədris Mərkəzində "Əxlaq Fəlsəfəsi" və "İslam tarixi (təhlil)" dərslərini tədris edib.

Heç bir siyasi partiyaya üzv deyildi.

Azərbaycan, ərəb, fars və rus dillərini bilirdi.

Uzun illərdir ki, Həcc karvanına rəhbərlik edir və Həcc zəvvarlarına xidmət göstərirdi.

"Haradan başlamalı", "Yaradılışın hədəfi" və "Xoşbəxt ailə modeli" adlı kitabların müəllifidir.

 Şəxsi həyatı 
Ailəli idi. 4 övladı: iki qızı və iki oğlu var.

 Ölümü 
2023-cü il martın 2-də Bakıda ürək çatışmazlığından vəfat etmişdir. Yasamal qəbiristanlığında dəfn olunmuşdur.

Azərbaycan Respublikası Milli Məclisinin deputatı; Sosial Tədqiqatlar Mərkəzinin İdarə Heyətinin sədri Zahid Oruc 4 aprel 2023-cü ildə Milli Məclisin iclasında Hacı Şahinin ölümünü müəmmalı adlandırıb.

 Kitabları 
 Haradan başlamalı. Bakı. İrşad nəşriyyatı, 2020.
 Yaradılışın hədəfi. Bakı. İrşad nəşriyyatı, 2021.
 Xoşbəxt ailə modeli. Bakı. İrşad nəşriyyatı, 2022.

 Məqalələri 


 Xatirəsi 
2023-cü ildə azərbaycanlı yazıçı və psixoloq İlqar Kamil Hacı Şahin haqda "Kostyumlu övliya" adlı kitab yazıb.

2023-cü ilin mayında həyat və fəaliyyətindən bəhs edən sənədli film çəkilib. Rejissor Elçin Ağzadənin çəkdiyi sənədli film "İşığa doğru" adlanır. Filmdə Əməkdar artist Bəhram Bağırzadə, deputat Jalə Əhmədova, aktyor Hikmət Rəhimov, aktyor, bloger Əlixan Rəcəbov, Azərbaycanda katolik kilsəsinin mətbuat katibi Toral Ağayev çıxış ediblər. E. Ağazadə ekran işinin silsilə şəklində davam etdirəcəklərini bildirib.

Həmin ilin iyununda Hacı Şahin Həsənlinin xatirəsinə həsr olunmuş film çəkildiyi açıqlanıb. Bu barədə rejissor Kənan MM sosial şəbəkə hesabında paylaşım edib. "Qaranlıqdan nura" adlı filmdə obrazlardan birini aktyor Tural Ağayevin canlandıracağı bildirilib. Film iyulda yayımlanıb.

2024-cü ildə doğulub böyüdüyü binaya onun barelyefi vurulub.

Həmin ilin martında vəfatının ildönümündə həyatından bəhs edən "HACI" bədii-sənədli filmi çəkilib. Rejissoru Elçin Ağazadə olan film Hacının rəsmi YouTube kanalında yayımlanıb.

Bu ərəfədə həyat və fəaliyyətindən bəhs edən daha bir sənədli film çəkilib. "Biz görüşəcəyik" adlanan filmin müəllifi jurnalist İradə Nurəddinqızıdır. Filmin redaktorluğu Əlabbas Məhərrəmliyə, montajı isə Rəşad Bədəlova məxsusdur.

Həmin ilin mayında Natiq Axundun ssenari müəllifi və rejissoru olduğu "Dünyada Bir Gün" qısa filmlər layihəsi çərçivəsində Hacı Şahin Həsənli ilə bağlı "Bir Gecənin İçində" ("Bir Gecədə Dönüş") adlı bədii filmin "Azərbaycan" kinoteatrında təqdimatı keçirilib.

 Həmçinin bax 
 Məşədi Dadaş məscidi
 Hacı Ramil
 Hacı Əhliman

 İstinadlar 

 Mənbə 
 Haqqında

 Xarici keçidlər 



 MƏŞƏDİ DADAŞ MƏSCİDİ 
 Atasını 12 yaşında itirdi, KVN komandasında çıxış etdi, xalq hərəkatına qoşuldu – Hacı Şahin haqqında maraqlı faktlar
 Ruhani şairlərimiz; Soltan Əlizadə, Şahin Həsənli, Azər Sani…(Şeirlər)

Kateqoriya:Hacılar
Kateqoriya:Ürək çatışmazlığından ölənlər
Kateqoriya:Yasamal qəbiristanlığında dəfn olunanlar
Kateqoriya:Hacı Şahin
Kateqoriya:Din xadimləri